Agt leerders sterf glo in sneeustortingDie beseerdes word gedra deur reddingswerkers (Foto: Yoshitaka Sugawara/Kyodo News) Agt hoërskoolleerders is vermoedelik dood nadat hulle Maandag in ŉ sneeustorting beland het. Leerders van sewe skole in Japan was by ŉ ski-oord in Nasu, noord van Tokio, vir ŉ drie dag lange opleidingsprogram vir bergklimmers. Die leerders was besig om te oefen hoe om deur sneeu te beweeg toe ŉ sneeumassa op hulle afgekom het. ŉ Instrukteur het almal beveel om plat te gaan lê. Minstens 40 ander mense is beseer. Twee van hulle is in ŉ ernstige toestand. Volgens die plaaslike brandweer is agt leerders gevind met geen tekens van lewe nie. Hulle is egter nog nie amptelik deur mediese personeel dood verklaar nie.